《赠云上人》
宋代·员兴宗

君不见昔日中岩印无发，声名宇县何煌煌。
层冰莹骨语秀静，松风入齿诗清狂。
有时健笔赋岩石，天地万象随低昂。
儒流稽首颂舌相，徃徃谓带花木香。
自从别我无消息，江鳄无情江浪黑。
至今夹岸枫林青，岁老迷魂招不得。
古来英才多薄命，杳杳湘潭丝五色。
世间妙质便恐无，使我哀吟缠八极。
岂料嘉川馀旧游，云来云来开我愁。
时吐芳鲜恣吞嚼，软语仿佛从汤休。
劳生乾坤我已倦，饮半一啸沧浪舟。
三峨联子憩寂寞，下视华屋皆山丘。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。